На основи члена 185. пасус 1, а у вязи зоз членом 28. пасус 6. Закона о основох системи образованя и воспитаня («Службени глашнїк РС», число 88/17, 27/18 – др. закон, 10/19, 6/20. и 129/2021), члeна 15. и 16. пасус 2, члена 24. пасус 2. и члена 37. пасус 4. Покраїнскей скупштинскей одлуки о покраїнскей управи («Службени новини АП Войводини», число 37/14, 54/14 – др. одлука, 37/16, 29/17, 24/2019, 66/2020 и 38/2021), покраїнски секретар за образованє, предписаня, управу и национални меншини – национални заєднїци, п р и н о ш и

**ПРАВИЛНЇК**

**О ШКОЛСКИМ КАЛЕНДАРЕ ЗА ОСНОВНИ ШКОЛИ ЗОЗ ШЕДЗИСКОМ НА ТЕРИТОРИЇ АВТОНОМНЕЙ ПОКРАЇНИ ВОЙВОДИНИ ЗА ШКОЛСКИ 2023/2024. РОК**

Члeн 1.

Зоз тим правилнїком ше утвердзує календар за витворйованє образовно-воспитней роботи одновних школох за школски 2023/2024. рок, зоз шедзиском на териториї Автономней покраїни Войводини.

Члeн 2.

Обовязни и други форми образовно-воспитней роботи, яки предвидзени зоз предписаним планом и програму за основни школи, ше планує з рочним планом роботи.

Члeн 3.

Наставу и други форми образовно-воспитнeй роботи у основнeй школи ше витворює под час двох полрочох.

Пeршe полрочe почина на пияток, 1. септембра 2023. року, а закончує ше на пияток 22. децембра 2023. року.

Друге полроче почина на пондзелок, 15. януара 2024. року.

Друге полроче ше закончує на пияток, 31. мая 2024. року за школярох осмей класи, односно на пияток 14. юния 2024. року за школярох од першей по седму класу.

Члeн 4.

Обовязни форми образовно-воспитней роботи зоз члена 1. того правилнїка, за школярох од пeршeй по седму класу ше витворює у 36 пейцдньових наставних тижньох, односно 180 наставних дньох.

Образовно-воспитну роботу за школярох осмeй класи, ше витворює у 34 пейцдньових наставних тижньох, односно 170 наставних дньох.

У случаю же, пре загрожену безпечносц и здравє школярох и занятих, школи нє у можлївосци витвориц обовязни форми образовно-воспитней роботи у подполним чишлє наставних тижньох и наставних дньох на рочним уровню, можлїве одступанє до 5% од утвердзеного числа пейцдньових наставних тижньох, односно наставних дньох.

У рамикох 36, односно 34 пейцдньових наставних тижньох, школа ма обовязку же би з рочним планом роботи ровномирно розпоредзела днї у тижню, окрем у случаю же пре загрожену безпечносц и здравє школярох и занятих нє можлїве же би ше днї у тижню, хтори розпоредзени з рочним планом роботи, ровномирно розпоредзели.

Кажди дзень у тижню нєопходне же би бул заступени 36, односно 34 раз, окрем у случаю кед пре загрожену безпечносц и здравє школярох и занятих нє можлїве обезпечиц же би кажди дзень у тижню бул заступени тельо раз як то одредзене.

На вовторок, 13 фебруара 2024. року, образовно-воспитну роботу ше реализує по розпорядку образовно-воспитней роботи за штварток.

Члeн 5.

План и програму настави и ученя за основну музичну и балетску школу ше витворює спрам рочного плану роботи школи у пейцдньових або шейсцдньових наставних тижньох, у складзе зоз законом.

У случаю же, пре загрожену безпечносц и здравє школярох и занятих, школи нє у можлївосци витвориц обовязни форми образовно-воспитней роботи у подполним чишлє наставних тижньох и наставних дньох на рочним уровню, можлїве одступанє до 5% од утвердзеного числа пейцдньових наставних тижньох, односно наставних дньох.

Члeн 6.

Под час школского року школярe маю жимски, ярнї и лєтнї розпуст.

Жимски розпуст почина на пондзелок, 25. децембра 2023. року, а закончи на пияток, 12. януара 2024. року.

Ярнї розпуст почина на штварток, 28. марца 2024. року, а закончує ше на стреду, 3. априла 2024. року.

За школярох од першей по седму класу лєтнї розпуст почина на пондзелок 17. юния 2024, а закончує ше на пияток, 30. авґуста 2024. року. За школярох осмей класи лєтнї розпуст почина по законченю закончуюцого испиту, а закончує ше на пияток, 30. авґуста 2024. року.

Члeн 7.

У школи ше прeславює дeржавни и вирски швeта у складзe зоз Законом о державних и других шветох у Републики Сербиї («Службени глашнїк РС», число 43/01, 101/07 и 92/11).

У школи ше означує:

- 21. октобер 2023. року – Дзень здогадованя на сербски жертви у Другей шветовей войни

- 8. новембер 2023. року – Дзень просвитних роботнїкох, як роботни дзень

- 11. новембер 2023. року – Дзень примиря у Першей шветовей войни, як нєроботни дзень

- 27. януар 2024. року – Святи Сава – школска слава, як роботни и нєнаставни дзень

- 15. фебруар – Стритениє – Дзень державносци, хторе ше означує 15. и 16. фебруара 2024. року, як нєроботни днї

- 21. фебруар 2024. року – Медзинародни дзень мацеринского язика, як роботни дзень

- 10. април 2024. року – Дзень здогадованя на Доситея Обрадовича, велького сербского просвитителя и першого сербского министра просвити, як роботни дзень

- 22. април 2024. року – Дзень здогадованя на жертви холокаусту, ґеноциду и других жертвох фашизму у Другей шветовей войни, як роботни дзень

- 1. май 2024. року – Швето роботи, яке ше означує 1. и 2. мая 2024. року, як нєроботни днї

- 9. май 2024. року – Дзень побиди як роботни дзень,

- 28. юний 2024. року – Видовдан – спомин на Косовску битку.

Члeн 8.

Школярe и заняти у школи маю право нє буц на настави, односно нє робиц, на вирски швeта:

* Православни вирнїки – на пeрши дзeнь крeсней слави;
* Припаднїки вирских заєднїцох хтори означую вирски швета по Григориянским календаре – 25. децембра 2023. року, на перши дзень Крачуна;
* Припаднїки вирских заєднїцох хтори означую вирски швета по Юлиянским календаре – 7. януара 2024. року, на перши дзень Крачуна;
* Припаднїки вирских заєднїцох хтори означую днї вельконоцних шветох по Григориянским календаре – починаюци од Велького пиятку, заключно зоз другим дньом Велькей ноци (католїки – од 29. марца по 1. април 2024. року; православци од 3. по 6. май 2024. року;
* Припаднїки исламскей заєднїци ‒ 10. априла 2024. року, на перши дзень Рамазанского байраму и 16. юния 2024. року, на перши дзень Курбан-байраму;
* Припаднїки Єврейскей заєднїци – 25. септембра 2023. року, на пeрши дзeнь Йом Кипуру и 23. априла 2024. року, перши дзень Пасхи або Песах.

Члeн 9.

Зоз рочним планом роботи школа утвердзи екскурзиї и час кеди надополнї наставни днї у хторих витвореня екскурзиї.

Кед Дзень школи по календаре наставни дзень, школа тот дзень надополнї на способ яки ше утвердзи з рочним планом роботи.

Члeн 10.

Термин сообщованя успиху школярох и дзелєнє школярских кнїжочкох на концу першого полроча, школа утвердзує з Рочним планом роботи, у складзе зоз тим правилнїком.

Час за додзельованє свидоцтвох, як и час за додзельованє дипломох, школа утвердзує з рочним планом роботи, у складзе зоз тим правилнїком.

Шветочне додзельованє кнїжочкох, односно свидоцтвох, школяром од першей по седму класу, на концу другого полроча, ше окончи на пияток, 28. юния 2024. року.

Сообщованє успиху школярох музичней и балетскей школи на концу другого полроча и додзельованє свидоцтвох и дипломох ше окончи у складзе з Рочним планом роботи школи, а у складзе зоз тим правилнїком.

Члeн 11.

Школяре осмей класи буду покладац пробни закончуюци испит на пияток, 22. марца 2024. року и на соботу, 23. марца 2024. року, а закончуюци испит на пондзелок, 17. юния 2024. року, на вовторок, 18. юния 2024. року и на стреду, 19. юния 2024. року.

Члeн 12.

Таблїчкови приказ календара образовно-воспитней роботи за основни школи зоз шедзиском на териториї Автономней покраїни Войводини, за школски 2023/2024. рок, часц того правилнїка.

Члeн 13.

Тот правилнїк ступа моц по обявйованю у «Службених новинох АП Войводини», а сходно члену 53. пасус 2. Закона о дeржавнeй управи («Службени глашнїк РС», число 79/05, 101/07, 95/10, 99/14, 47/18 и 30/10 – др. закон), будзе обявени и у «Службеним глашнїку РС».

Покраїнски секретарият за образованє, предписаня, управу и национални меншини – национални заєднїци

Число: 128-610-1/2023-01

У Новим Садзе, 31.5.2023. року

ПОКРАЇНСКИ СЕКРЕТАР,

Жолт Сакалаш